2025. május 13.

SAJTÓKÖZLEMÉNY

**AZ ELI ALPS MÁJUS 16-ÁN A FÉNY NAPJÁT ÜNNEPLI**

**Az ENSZ közgyűlése 2025-öt a kvantumtudomány nemzetközi évének nyilvánította (International Year of Quantum Science and Technology). Május 16-i programján – a fény nemzetközi napján – a kvantumtudomány eredményeit is népszerűsíti az ELI ALPS.**

A fény nemzetközi napján, május 16-án a világ arra emlékezik, hogy 1960-ban Theodore Maiman amerikai fizikus és mérnök ezen a napon mutatta be az első működő lézert. A nevezetes esemény előtt tisztelegve május közepén az ELI ALPS Lézeres Kutatóintézet ismét nyílt napot szervez. Az idei program a hagyományos bemutatók és az újdonságok izgalmas elegye lesz.

A hagyományoknak megfelelően a kutatóintézetben alkalmazott technológiákat, eljárásokat látványos kísérletekkel mutatják be a vendégeknek, akik a lézerekre is pillantást vethetnek. A Fókusz – Interaktív látogatói térben a központban folyó kutatások hátterét világítják meg. Interaktív tudományos bemutatókkal, vezetett túrákkal is készülnek a szervezők, míg a konferenciateremben izgalmas előadásokkal várják az érdeklődőket.

Ebben az évben a kvantumtudomány születésének századik évfordulójáról is megemlékezik a világ. (A tudományterület a 100 éve, 1925-ben publikált felfedezésekkel indult fejlődésnek.) A jeles esemény előtt a szegedi kutatóintézet is tiszteleg, hiszen ez a terület az ELI ALPS-hoz is ezer szállal kötődik. De nem csak hozzá. Kvantumos felfedezésen alapuló eredményt használ a képalkotó és a LED technológia, de az optikai hálózatok, a modern kommunikációs rendszerek és természetesen a lézerek is alkalmaznak ezen alapuló eljárást. Ez már a jelen, a jövő pedig lenyűgöző fejlődést ígér. A lehetőségekről is szó esik ezen az estén.

A belépés díjtalan, de a rendezvényen való részvétel előzetes regisztrációhoz kötött. Egyetlen regisztrációval az est minden programjába be lehet kapcsolódni.

**Regisztráció**: https://indico.eli-laser.eu/event/212/

**Helyszín**: ELI ALPS Lézeres Kutatóintézet, Szeged, Wolfgang Sandner u. 3.

**Nyitvatartás**: 2025. május 16. (péntek), 17.00-tól 21.00 óráig

**A részletes program**: <https://www.eli-alps.hu/hu/Hirek/view/247>

**További információ:**

Marton Katalin

HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477